Райнер Мария Рилке
XIX.Сред уютната банка безгрижно живее скъпото злато…

Превод от немски: Петър Велчев, 1979

chitanka.info

Сред уютната банка безгрижно живее скъпото злато.

И мнозина разчитат на него. А слепият, просякът плах

е изгубено кътче за дребната медна монета, която

изтървали сме сякаш под шкафа, в ъгъла, пълен с прах.

В магазина богатството винаги е като у дома си —

преоблечено в кожи, в коприна, в камък, който искри.

Но безмълвният просяк — невидим — стои край железните каси,

той е пауза в дъха на спящите, дишащи, будни пари.

О, дори и нощта не затваря тази отворена вечно ръка!

А съдбата ще я повика и утре. И тя — разрушима,

и мизерна, и светла — из пустите улици ще се лута.

Нека някой поне, който, виждащ безкрайната й тъга

да обхване, да я прослави. Само от певци изразима.

От божествени само дочута.

1922

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.